
Tanítóminta értékbecslő módszerek alkalmazási lehetőségeinek vizsgálata a járműipari környezetérzékelés területén

Kulcsszavak: Számítógépes látás;Felügyelt tanulás;Megerősítéses tanulás;Objektum detektálás;Adat priorizálás
Manapság a biztonságos közlekedés fejlesztése során kiemelkedő szerepet kap az önvezető járművek fejlesztése, melynek elengedhetetlen része a számítógépes látás, és ezáltal a mesterséges intelligencia alkalmazása is. Ennek köszönhetően az elmúlt években a járműipari környezetérzékelés területén egyre népszerűbbek a mélytanuló neurális hálózatokra támaszkodó algoritmusok használata. Ezek a megoldások nagyban felülmúlják a hagyományos képfeldolgozási módszerek teljesítményét, és megbízhatóbb működést biztosítanak változatos körülmények között is. A mélytanuló neurális hálókat alkalmazó rendszerek teljesítményét azonban nagyban befolyásolja a fejlesztés során rendelkezésre álló tanító adatok minősége és mennyisége. Ezért elsődleges szempont a mélytanuló neurális hálózatok fejlesztése során a tanító adatok alapos szelekciója, mely során alkalmazhatunk úgynevezett adat priorizálási technikákat.
Az adat priorizálási módszerek segítségével a tanítás ideje alatt a tanító minták információs tartalma alapján dinamikusan változtathatjuk, hogy melyik adatpontokkal találkozzon gyakrabban a neurális háló. A tanítás során ezeknek az adatpontoknak az azonosításával és kiemelésével a modellt a bizonytalanabb minták hatékonyabb felismerésére taníthatjuk, és ezzel összességében növelhetjük a neurális háló általánosító képességét és teljesítményét. Az adatok priorizálása a felügyelt tanulás és a megerősítéses tanulás határterületén helyezkedik el. Ennek köszönhetően a dolgozatban fejlesztett módszer inspirációt merít az ismert adat priorizálási stratégiákból a megerősítéses tanulás területén, és az ott megtalálható metodológiák szellemiségét adaptálja az objektumdetektálás esetére.
A dolgozat bemutatja a kialakított adat információs tartalon alapú metrikát, valamint ismert hálózati architektúrák és benchmark adatszettek segítségével demonstrálja a módszer teljesítményjavító hatását. Bemutatásra kerül az adatpriorizáló módszer jótékony hatása a modellek általánosító képességére, mely hozzájárulhat a robusztusabb környezetérzékelési rendszerek kialakításához a jármű- és forgalomirányítás területén.



